સાબરમતી સેન્ટ્રલ જેલમાં કાચા કામના 5 કેદીઓને સુરતની કોર્ટમાં રજૂ કરવા માટે શાહપુર પોલીસ સ્ટેશનના પીએસઆઇ તેમજ અન્ય પોલીસકર્મીઓ કેદીનો જાપતો લઇને વહેલી સવારે સુરત જવા રવાના થયા હતા. ઘોડાસર વિસ્તારમાં આવેલ જીવણપાર્ક સોસાયટી પાસેના બીઆરટીએસ ટ્રેકમાં પોલીસ વાન પુરઝડપે પસાર થઇ રહી હતી. દરમિયાનમાં બાઇક પર પસાર થઇ રહેલા 55 વર્ષના શૈલેશભાઇ બાબુલાલ ભાલે બીઆરટીએસમાં આપેલ ડાઈવર્ઝનવાળી જગ્યાએથી રોડ ક્રોસ કરી રહ્યા હતા. રોડ ક્રોસ કરી રહેલા શૈલેશભાઇને જોઇને પોલીસ વાનના ડ્રાઇવરે એકાએક બ્રેક મારતાં સ્ટિયરિંગ પરનો કાબૂ ગુમાવ્યો હતો. પોલીસ વાનનું ટાયર ડિવાઇડર પર ચઢી જતાં વાને પલટી ખાધી હતી અને બાઇક સાથે અથડાઈ હતી.